Document ID: /roh_data/filtered/fineweb-2-filterrobots_roh.jsonl.gz/38033

A la radunanza generala da venderdi saira a Casti en Val d’Alvra ha Otmaro Beti, il president da «L’Associaziun per spazis da viver senza animals da rapina gronds» ditg, che la Svizra saja memia pitschna per animals da rapina gronds: «Animals da rapina gronds n’han pers nagut en las alps», uschia il pur da San Carlo.
Il Cusseglier dals chantuns Stefan Engler che ha tegnì in curt referat a la radunanza generala, ha ditg ch’i saja bun, ch’i dettia in’organisaziun che s’engaschia era per la glieud che ha in problem cun ils animals da rapina gronds: «La vusch da l’associaziun en quest concert politic fa da basegn, uschiglio audian ins mo la vusch da l’autra vart», ha ditg il Cusseglier dals chantuns da la Val d’Alvra. En l’ultima sessiun dal parlament a Berna ha el inoltrà ina moziun che pretenda ina regulaziun dal dumber dals lufs en Svizra. Il parlament ha acceptà la moziun che duai lubir da regular meglier il dumber dals lufs. Oz èsi mo pussibel da sajettar giu lufs, sch’els èn in privel per ils umans, u sch’els han stgarpà in tschert dumber da nursas u fatg gronds donns tar la selvaschina.